
Кеме қатынасы туралы
КЕЛІСІМ

Бұдан әрі мүше мемлекеттер деп аталатын Еуразиялық экономикалық одаққа мүше мемлекеттер
Келісілген (үйлестірілген) көлік саясаты туралы хаттаманы 
(2014 жылғы 29 мамырдағы Еуразиялық экономикалық одақ туралы шартқа  № 24 қосымша) іске асыру мақсатында,
су көлігі саласындағы ынтымақтастықты дамытуға және нығайтуға жәрдемдесуге ниет білдіре отырып, 
құқықтар теңдігі және өзара пайда қағидаттарына сүйене отырып, 
төмендегілер туралы уағдаласты:

1-бап

Осы Келісімнің мақсаттары үшін мыналарды білдіретін ұғымдар пайдаланылады:
«ішкі су жолдары» – мүше мемлекеттердің заңнамасына сәйкес кемелердің шет мемлекеттердің тулары астында жүзуіне рұқсат етілген мүше мемлекеттердің навигациялық белгілермен немесе өзге тәсілдермен таңбаланған және кеме қатынасы мақсатында пайдаланылатын табиғи немесе жасанды су қатынасы жолдары; 
«екіжақты тасымалдар» – кеме жалауы мүше мемлекетінің ішкі су жолдарының порттарынан (порттарына) екінші мемлекеттің ішкі су жолдарының порттарына (порттарынан) жүктерді, жолаушыларды және олардың қол жүктерін тасымалдау, тіркеп сүйреу; 
«кеме капитаны» – кеме жалауы мүше мемлекетінің заңнамасына сәйкес лауазымға аттестатталған және тағайындалған, кемені басқаруды, соның ішінде кеме жүргізуді, кеменің жүзу қауіпсіздігін, кемедегі тәртіпті сақтау, қоршаған су  ортасын қорғау, кемеге, кемеде орналасқан  адамдар мен жүктерге зиян келтіруді болдырмау жөніндегі шараларды қабылдауды жүзеге асыратын және кеме иесінің өкілі болып табылатын мүше мемлекеттің бірінің азаматы;  
«мүше мемлекеттің құзыретті органы» – мүше мемлекеттің ішкі су көлігі саласында мемлекеттік саясатты әзірлеу және нормативтік-құқықтық реттеу бойынша функцияларды жүзеге асыратын органы;
«аралас ішкі су жолдары» – бір мезгілде екі немесе одан да көп шектесетін мүше мемлекеттің аумағында орналасқан бір су объектісі бассейніне кіретін ішкі су жолдарының учаскелері; 
«кеме» – мүше мемлекеттердің бірінің туы астында жүзетін, ұлттық кеме тізіліміне немесе кемені өзінің кемелер тізіліміне тіркеген мүше мемлекет резидентінің иелігінде орналасқан мүше мемлекеттердің заңнамасына сәйкес басқа сәйкес ресми кемелер тізбесіне немесе басқа сәйкес ресми кемелер тізбесіне енгізілген, кеме қатынасы мақсатында пайдаланылатын кез келген кеме. Көрсетілген ұғым спорттық желкенді және серуендеу кемелерін, әскери кемелерді, коммерциялық емес мақсаттарда пайдаланылатын басқа кемелерді қамтымайды. 
«кеме иесі» –  кеменің меншік иесі болып табылатындығына немесе оны өзге де заңды негізде пайдаланатындығына қарамастан, өз атынан кемені пайдаланатын, оның заңнамасына сәйкес мүше мемлекеттің аумағында тіркелген заңды немесе жеке тұлға; 
«кеме қатынасы» – кемелерді жүкті, жолаушыларды және олардың багажын тасымалдауға, кемелер мен жүзетін объектілерді тіркеп сүйреуге пайдаланумен байланысты қызмет; 
«ішкі су жолдарымен транзиттік өту» – егер мұндай жүзу мүше мемлекеттің мемлекеттік шекарасын кесіп өтуден басталып,кесіп өтумен аяқталатын болса, бір мүше мемлекет кемелерінің екінші мүше мемлекеттің ішкі су жолдарында жүктерді тиеусіз және түсірусіз, жолаушыларды отырғызусыз және түсірусіз екінші мүше мемлекеттің ішкі су жолдарымен жүзуі;
«мүше мемлекеттің уәкілетті органы» – мүше мемлекеттің өкілеттігіне осы Келісімді іске асырумен байланысты мәселелері жататын атқарушы билік органы;
«экипаж мүшесі» – рейс уақтысында кеменің бортында кемені пайдаланумен немесе оған қызмет көрсетумен, соның ішінде жолаушыларға қызмет көрсетумен байланысты міндеттерді орындаумен тікелей қамтылған және кеме рөліне енгізілген кез келген адам.
Осы Келісімде пайдаланылатын өзге ұғымдар 2014 жылғы 
29 мамырдағы Еуразиялық экономикалық одақ туралы шартта және Еуразиялық экономикалық одақ шеңберіндегі халықаралық шарттарда айқындалған мәндерде қолданылады. 

2-бап

1. Осы Келісім кемелердің ішкі су жолдарымен жүзу тәртібін белгілейді. 
2. Басқа мүше мемлекеттің туы астында кемелердің бір мүше мемлекеттің порттары арасындағы тасымалы мен тіркеп сүйреуін және  басқа мүше мемлекеттің және үшінші елдердің порттарына (порттарынан) тасымалдауды қоспағанда, мүше мемлекеттердің туы астындағы кемелердің жүктерді, жолаушыларды және олардың багажын тасымалдауды, кеме туы мүше мемлекеті мен басқа мүше мемлекеттің арасында аралас ішкі су жолдарымен тіркеп сүйреуді, ішкі су жолдарымен транзиттік өтуді жүзеге асыруға құқығы бар. 
3. Кеме ішкі су жолдарында болған кезде осы жолдар орналасқан аумақтағы мүше мемлекеттің заңнамасы сақталады. Әрбір мүше мемлекет басқа мүше мемлекеттің туы астындағы кемелерге өз туы астында жүзетін кемелерге берілетін дәл сондай құқықты береді. 
4. Кемелердің ішкі су жолдарымен жүзуі кезінде қарым-қатынас тілі орыс тілі болып табылады.
5. Мүше мемлекеттер ішкі су жолдарында мүше мемлекеттердің заңнамасына сәйкес ұсынылатын реттелетін көрсетілетін қызметтердің бірдей талаптарын қамтамасыз етеді.

3-бап

1. Кемелердің мүше мемлекеттердің туы астында мүше мемлекеттердің заңнамасына сәйкес кемелердің жүзуі үшін ашық мүше мемлекеттердің аумақтарындағы ішкі су жолдарымен жүзуі кеме иесінің немесе оның өкілінің аумағында ішкі су жолдары орналасқан мүше мемлекеттің уәкілетті органына кеме ішкі су жолдарына кіргенге дейін күнтізбелік 10 күннен кешіктірілмей берген өтініші негізінде жүзеге асырылады.
Мүше мемлекеттің уәкілетті органы теріс шешім қабылдаған жағдайда өтуге өтінішті қарау қорытындылары туралы өтініш берушіні хабардар етеді. Ішкі су жолдарына рұқсат етуден кеме габаритінің ішкі су жолдарында кемелер жүрісінің кепілді габариттеріне сәйкес келмеген, кеменің аумағында осы жолдар орналасқан мүше мемлекеттің заңнамасы талаптарына сәйкес келмеуі туралы мәліметтер болған жағдайда, сондай-ақ елдің қорғанысын және мүше мемлекеттің қауіпсіздігін қамтамасыз ету мақсатында бас тартылады.
2. Екіжақты тасымалдау оған сәйкес мүше мемлекеттердің уәкілетті органдары жыл сайын 1 сәуірге дейін кеме жалауы мүше мемлекетінің ішкі су жолдарының порттарынан (порттарына) екінші мемлекеттің ішкі су жолдарының порттарына (порттарынан) жүктерді, жолаушыларды және олардың қол жүктерін тасымалдауды, тіркеп сүйреуді жүзеге асыру үшін жоспарланған кемелердің алдын ала тізімдерін келісетін хабарлама негізінде жүзеге асырылады.
3. Кемелер ішкі су жолдарына кірген (шыққан) кезде мүше мемлекеттің мемлекеттік шекарасын кесіп өту орнына жақын жердегі мемлекеттік шекара арқылы өткізу пунктінен аумағында осы жолдар орналасқан мүше мемлекеттің заңнамасына сәйкес шекаралық және басқа да бақылау түрлерінен өтуге міндетті.
4. Ішкі су жолдарымен аумағында осы жолдар орналасқан мүше мемлекеттің осындай кемеге қолданылатын заңнамасы талаптарына жауап беретін кемелердің жүзуіне рұқсат етіледі.
5. Мүше мемлекеттердің заңнамасына сәйкес ішкі су көлігі саласындағы мемлекеттік бақылауды (мемлекеттік порттық бақылау) жүзеге асыруға уәкілетті мүше мемлекеттер органдары өз құзыреттері шегінде кемелердің кеме қатынасы қауіпсіздігі талаптарына сәйкестігін тексеруді, сондай-ақ осы кемелер экипаждары мүшелерінің мүше мемлекеттердің ішкі су көлігі, қоршаған ортаны қорғау саласындағы заңнамасын сақтауын тексеруді жүзеге асыруға құқығы бар.
6. Ішкі су жолдарының жекелеген учаскелеріндегі кемелердің қозғалысына шектеу немесе тыйым салу аумағында осы жолдар орналасан мүше мемлекеттің заңнамасына сәйкес жүзеге асырылады.
7. Мүше мемлекеттер өз заңнамасына сәйкес порттардағы шекаралық, кедендік және өзге де рәсімдерді жеңілдету және оңайлату үшін қажетті шараларды қабылдайды.
8. Мүше мемлекеттердің құзыретті органдары мүше мемлекеттердің ішкі су көлігі саласындағы заңнамасы мен оның өзгерістері туралы ақпарат алмасады. 
9. Кемелерді лоцмандық өткізу мүше мемлекеттердің заңнамасына сәйкес жүзеге асырылады.

4-бап

Ішкі су жолдарымен кемелер жүзген кезде: 
мүше мемлекеттердің заңнамасымен олардың аумағында әкелуге және алып өтуге тыйым салынған жүктер тасымалына; 
кемелердің ішкі су жолдарымен өтуіне байланысты емес балық аулау, гидрографикалық, зерттеу және өзге қызметтерін жүргізуге жол берілмейді. 

5-бап

1. Мүше мемлекеттердің уәкілетті органдары кемелердің  ішкі су жолдарымен жүзуі кезінде кеме қатынасы қауіпсіздігін қамтамасыз ету мақсатында навигациялық жабдық құралдарының санаттары, кемелер  жүрісінің кепілді габариттері, кеме қатынасы гидротехникалық ғимараттары жұмысының мерзімдері, сондай-ақ ішкі су жолдарындағы кемелердің қозғалысына енгізілген шектеулер мен тыйым салулар туралы бірін бірі хабардар етеді. 
2. Ішкі су жолдарында мүше мемлекеттің туы астында жүзуді жүзеге асыратын кемелердің, соның ішінде тіркеп сүйрелетін объектілердің габариттері су үсті габариттерін қоса алғанда, аумағында осы жолдар орналасқан мүше мемлекеттің заңнамасы талаптарын ескере отырып, ішкі су жолдарымен жүзу маршрутында белгіленген габариттерден  аспауға тиіс.
3. Мүше мемлекеттер навигациялық кезеңде кемелер  жүрісінің жарияланған кепілді габариттеріне, кеме қатынасы гидротехникалық ғимараттары жұмысының мерзімдеріне, сондай-ақ ішкі су жолдарындағы жекелеген учаскелерінде кемелердің қозғалысына енгізілген шектеулер мен тыйым салуларға сәйкес өздерінің ішкі су жолдарында мүше мемлекеттердің туы астындағы кемелердің кедергісіз жүзуі үшін қауіпсіз жағдайларды қамтамасыз етеді.

6-бап

1. Бір мүше мемлекеттің туы астындағы кемелер басқа мүше мемлекеттің ішкі су жолдарымен транзиттік өтуі және екіжақты тасымалдауды жүзеге асыру кезінде басқа мүше мемлекет айқындаған, мүше мемлекеттердің туы астындағы кемелердің кіруі үшін ашық болатын  порттарда  кеме қорларын толықтырумен, адамдарға медициналық көмек көрсетумен, сондай-ақ төтенше жағдайлармен және өзге де оқиғалармен байланысты іс-қимылдар жасау үшін тәуліктің кез келген уақытында тоқтатылуы мүмкін. 
Аталған  тұру уақыты кезінде, екіжақты тасымалдауды жүзеге асыру кезінде келу порттарын және жөнелту порттарын қоспағанда, жүк операцияларын жүзеге асыруға, жолаушыларды отырғызуға (түсіруге), өзге коммерциялық қызметтерге жол берілмейді. 
2. Кеменің осы баптың 1-тармағында көрсетілген жағдайлардағы аялдауы кезінде, сондай-ақ авария, көлік оқиғасы, жазатайым жағдай, табиғи апат жағдайында және өзге де айрықша жағдайларда, кеме капитаны немесе ол уәкілеттік берген адам бұл туралы ішкі су жолдары бассейнінің әкімшілігін немесе ішкі су жолдарының осы учаскесіндегі кеме қатынасын реттейтін органды хабардар етуге тиіс. 

7-бап

1. Мүше мемлекеттер кеменің бортындағы кеменің оның туы астында жүзетін мүше мемлекеттердің заңнамасына сәйкес берілген кеме құжаттарын өзара таниды.
2. Мүше мемлекеттер мүше мемлекеттердің заңнамасына сәйкес берілген экипаж мүшелерінің жеке басын куәландыратын құжаттарды өзара таниды. Мұндай құжаттар: 
Армения Республикасында – Армения Республикасы азаматының паспорты;
Беларусь Республикасында – Беларусь Республикасы теңізшісінің ұлттық жеке куәлігі немесе Беларусь Республикасы азаматының паспорты;
Қазақстан Республикасында – Қазақстан Республикасы азаматының жеке куәлігі, паспорты немесе теңізшінің жеке куәлігі;
Қырғыз Республикасында – Қырғыз Республикасы азаматының паспорты (ID-карта) немесе Қырғыз Республикасы азаматының Қырғыз Республикасынан тыс жерлерде жеке басын куәландыратын Қырғыз Республикасы азаматының жалпы азаматтық паспорты;
Ресей Федерациясында – теңізшінің жеке куәлігі, Ресей Федерациясы азаматының паспорты немесе Ресей Федерациясы азаматының Ресей Федерациясынан тыс жерлерде жеке басын куәландыратын Ресей Федерациясы азаматының паспорты. 
3. Мүше мемлекеттер кемелердің капитандары мен экипаж мүшелерінің кеме туының мүше мемлекеті атынан берілген біліктілік құжаттарын таниды. 
Кеме экипаждарының ең аз құрамына қойылатын талаптар мүше мемлекеттердің құзыретті органдары осы Келісім күшіне енген күнінен бастап күнтізбелік 30 күн ішінде жасасатын жеке халықаралық ведомствоаралық шартпен белгіленеді. 

8-бап

1. Кемелер экипаждары мүшелерінің мүше мемлекеттердің аумағына кіруі, шығуы, болуы және өтуі мүше мемлекеттердің заңнамасына сәйкес жүзеге асырылады. 
2. Бір мүше мемлекеттің туы астындағы кеме экипажы мүшелері ішкі су жолдарында және басқа мүше мемлекеттің аумағында болуы кезінде осы басқа мүше мемлекеттің заңнамасын сақтауға жауаптылықта болады. 
3. Бір мүше мемлекеттің туы астындағы кеме экипажы мүшелері ішкі су жолдарында және басқа мүше мемлекеттің аумағында болған кезде осы басқа мүше мемлекеттің азаматтық юрисдикциясы дау кеме бортындағы ішкі тәртіпке және еңбек қатынастарына қатысты болған жағдайларда қолданылмайды. 

9-бап

1. Мүше мемлекеттердің әрқайсысы авариялар, көлік оқиғалары мен жазатайым жағдайлар кезінде өз ішкі су жолдарындағы кемелерге және басқа мүше мемлекеттердің туы астындағы кемелердің экипаж мүшелеріне қажетті көмек көрсетеді.
2. Басқа мүше мемлекеттің аумағында апатқа ұшыраған мүше мемлекеттің туы астындағы кемеге басқа мүше мемлекет осыған ұқсас жағдайларда өз туы астындағы кемелерге көрсетілетіндей қызметтер көрсетуді, артықшылықтар мен жеңілдіктерді ұсынады. 
3. Ішкі су жолдарындағы аварияларды, көлік оқиғаларын және жазатайым жағдайларды тергеп-тексеруді аумағында осындай авариялар, көлік оқиғалары және жазатайым жағдайлар болған мүше мемлекеттің құзыретті органы қамтамасыз етеді. Көрсетілген тергеп-тексеруді жүргізуге осындай аварияға, көлік оқиғасына немесе жазатайым жағдайға ұшыраған кеме туы мүше мемлекетінің құзыретті органының қатысуға құқығы бар.
4. Егер тасымалдау (тіркеп сүйреу) шартында өзгеше көзделмесе, мүше мемлекеттің туы астындағы кеменің немесе оның қатысуымен авария немесе көлік оқиғасы нәтижесінде келтірілген зиянды өтеу туралы талап қоюды қарау және осы зиянды өтеу ішкі су жолдарында осындай авария немесе көлік оқиғасы болған мүше мемлекеттің заңнамасына сәйкес жүзеге асырылады.  

10-бап

Мүше мемлекеттер өздерінің уәкілетті және құзыретті органдарының, сондай-ақ су көлігі саласында шаруашылық жүргізуші субъектілерінің арасындағы іскерлік қатынастар мен ынтымақтастықты қолдауға және дамытуға жәрдемдеседі.

11-бап

1. Мүше мемлекеттер осы Келісімді іске асыруға жауапты уәкілетті және құзыретті органдарды белгілейді.
2. Мүше мемлекеттер осы Келісім күшіне енуі үшін қажетті мемлекетішілік рәсімдерді орындау туралы хабарламамен бір уақытта осы Келісімнің депозитарийін осы Келісімді іске асыруға жауапты уәкілетті және құзыретті органдар туралы хабардар етеді. Уәкілетті немесе құзыретті органның атауы өзгерген жағдайда сәйкес мүше мемлекет бұл туралы депозитарийді хабардар етеді.
3. Мүше мемлекеттердің құзыретті органдары осы Келісім күшіне енген күнінен бастап күнтізбелік 30 күн ішінде мүше мемлекеттердің заңнамасына сәйкес осы Келісімнің 3-бабының 1-тармағында көрсетілген өтінішті қарау тәртібін белгілейді және қажет болған жағдайда осындай тәртіпке өзгерістер енгізеді.
4. Мүше мемлекеттердің құзыретті органдары осы Келісім күшіне енген күннен бастап күнтізбелік 30 күн ішінде осы Келісімнің 7-бабында көрсетілген құжаттардың үлгілерімен, сондай-ақ осы құжаттарды беру қағидаларымен алмасады. 
Көрсетілген құжаттарға өзгерістер енгізілген жағдайда мүше мемлекеттердің құзыретті органдары осындай өзгерістер енгізілген күннен бастап күнтізбелік 30 күн ішінде басқа мүше мемлекеттердің құзыретті органдарына жаңа құжаттардың үлгілерін және оларды беру қағидаларын жібереді. 

12-бап

1. Мүше мемлекеттердің құзыретті органдарының және (немесе) мүше мемлекеттердің уәкілетті органдарының өкілдері осы Келісімді іске асыру және ішкі су көлігі саласындағы өзара мүддені ұсынатын мәселелерді талқылау бойынша кездесуі мүмкін. 
2. Мүше мемлекеттер өз заңнамасын ішкі су жолдарымен кеме қатынасын жүзеге асыруға қойылатын талаптар және оның қауіпсіздігін қамтамасыз ету бөлігінде үйлестіру (жақындастыру және біріздендіру) үшін барлық қажетті күш-жігерді қабылдайды. 

13-бап

Осы Келісімді түсіндірумен және (немесе) қолданумен байланысты даулар 2014 жылғы 29 мамырдағы Еуразиялық экономикалық одақ туралы шартпен белгіленген тәртіпте шешіледі. 

14-бап

1. Осы Келісім мүше мемлекеттердің осы Келісімнің күшіне енуі үшін қажетті мемлекетішілік рәсімдерді орындағаны туралы соңғы жазбаша хабарламаны депозитарий дипломатиялық арналар бойынша алған күннен бастап күнтізбелік 30 күн өткен соң күшіне енеді.
2. Мүше мемлекеттердің өзара келісім бойынша осы Келісімге жекелеген хаттамалармен ресімделетін және осы Келісімнің ажырамас бөлігі болып табылатын өзгерістер енгізілуі мүмкін. 
3. Осы Келісім Еуразиялық экономикалық одақ шеңберінде жасасылған халықаралық шарт болып табылады және Еуразиялық экономикалық одақтың құқығына кіреді.

2017 жылғы «____» ______________ __________________ қаласында орыс тілінде бір түпнұсқа данада жасалды.
Осы Келісімнің түпнұсқа данасы Еуразиялық экономикалық комиссияда сақталады, ол осы Келісімнің депозитарийі бола отырып, әрбір мүше мемлекетке оның куәландырылған көшірмесін жібереді. 

       үшін

